Međunarodna organizacija

**Međunarodna organizacija** (ili **međudržavna**) je organizacija čiji doseg i oblast dejstva obuhvata više država. 

Raspoznajemo dve osnovne vrste ovih organizacija, a to su: 
* međunarodne međudržavne organizacije, čije članice su suverene države, i
* međunarodne nevladine organizacije, koje su formalno privatne organizacije.

Pojam međunarodna organizacija pre svega se odnosi na međudržavne organizacije.

## Formalno-pravni status
Formalno-pravno govoreći, međunarodna organizacija mora biti osnovana sporazumom koji joj daje pravosnažnost. Ovako osnovane međunarodne organizacije predmet su međunarodnog prava i mogu da ulaze u sporazume i sporove međusobno ili sa pojedinim državama. Na ovaj način, međunarodne organizacije razlikujemo od drugih međudržavnih grupa, kao što su na primer G8 i G77, a koje nisu osnovane međunarodnim sporazumom. S druge strane, treba uočiti razliku između međunarodnih organizacija i sporazuma; iako se međunarodne organizacije utemeljuju sporazumima, neki sporazumi, npr. Severnoamerički sporazum o slobodnoj trgovini NAFTA nije međunarodna organizacija pošto nema sopstvenu administraciju već se oslanja isključivo na administracije zemalja članica sporazuma.

## Kategorizacija međunarodnih organizacija
Imajući pravni i administrativni status u vidu, međunarodne organizacije možemo svrstati u dve kategorije, i to:
* po članstvu,
* po funkciji

Međunarodne organizacije možemo da razlikujemo na osnovu država članica i da li je članstvo slobodno ili ograničeno. Članstvo u nekim međunarodnim organizacijama (globalne organizacije) otvoreno je za sve države sveta. U ovu kategoriju svrstavamo UN (Ujedinjene nacije), njene posebne agencije i STO (Svetsku trgovinsku organizaciju).

Najčešći primer međunarodnih organizacija sa ograničenim članstvom su regionalne organizacije, na primer Evropska unija ili Afrička unija. Ograničenje može biti i po drugim kriterijumima, kao na primer Komonvelt ili Frankofonija, koje su utemeljene na istorijsko-kulturološkim vezama, OPEK (organizacija zemalja izvoznika nafte), koja se temelji na specifičnoj ekonomskoj aktivnosti i interesu, ili pak religiozne.

Neke funkcionalne, specijalističke organizacije prethodile su svim ostalim međunarodnim organizacijama. U 19. veku, Francuska je bila *fons et origo* (inspirator i podstrekač) mnogih takvih organizacija. Na primer, Međunarodni biro za težine i mere stacioniran je u Parizu, sa ciljem da održi i reguliše SI (metrički) sistem. Drugi primer funkcionalnih organizacija jesu patentne organizacije.

## Primeri međunarodnih organizacija
### Globalne organizacije
* Ujedinjene nacije, i njene specijalizovane agencije i pridružene organizacije
* Svetska trgovinska organizacija
* Međunarodna hidrografska organizacija
* Svetski poštanski savez

### Regionalne organizacije

* Evropa: Evropska unija (EU/EU), Savet Evrope, Evropska svemirska agencija, Evropska asocijacija za slobodnu trgovinu, Evropska patentna organizacija
* Amerika: Organizacija američkih država (OAS/OAS), Južnoamerička zajednica država, Merkosur (Južno zajedničko tržište), Andska zajednica, Karipska zajednica (KARIKOM/CARICOM), Organizacija istočno karipskih zemalja (OECS/OECS), Rio grupa, Centralno američki parlament
* Afrika: Afrička unija (ranije Organizacija za afričko jedinstvo), Savet za poravnanje (Conseil de l'Entente), Ekonomska zajednica zapadno afričkih zemalja (EKOVAS/ECOWAS), Južnoafrička zajednica za razvoj (SADK/SADC), Međudržavno nadleštvo za razvoj(IGAD/IGAD)
* Azija: Dijalog za azijsku saradnju (AKD/ACD), Asocijacija jugo istočnih azijskih nacija(ASEAN/ASEAN), Asocijacija nacija Jugoistočne Azije (SAARC/SAARC), Zalivski savet za kooperaciju
* Trans-atlantske: Organizacija severnoatlantskog sporazuma (NATO), Organizacija za evropsku bezbednost i saradnju (OEBS/OSCE)
* Evro-azijske: Zajednica nezavisnih država (ZND), Šangajska organizacija za kooperaciju (SCO/SCO), Evro-azijska ekonomska zajednica
* Pacifik: Azijsko-pacifički ekonomski forum (APEK/APEC), Forum pacifičkih ostrva

### Organizacije osnovane po drugim kriterijumima
* Organizacija za ekonomsku kooperaciju i razvoj (OECD/OECD)
* Organizacija zemalja izvoznika nafte (OPEK/OPEC)
* Komonvelt nacija (Velika Britanija i većina njenih nekadašnjih kolonija)
* Frankofonija (Francuska i većina njenih nekadašnjih kolonija)
* Zajednica zemalja u kojima se govori Portugalski (Comunidade dos Países de Língua Portuguesa)
* Organizacija iberijsko-američkih država (Španija, Portugalija i Latinska Amerika)
* Latinska unija (Unión Latina) (Okuplja sve zemlje u kojima se govori Romanski jezik)
* Pokret nesvrstanih
* Arapska liga
* Organizacija islamske konferencije
* Međunarodna organizacija bratskih gradova (Sister Cities International)